CELEX: 32013D0006
Language: el
Date: 2012-12-04 00:00:00
Title: 2013/6/ΕΕ: Απόφαση του Συμβουλίου, της 4ης Δεκεμβρίου 2012 , για τροποποίηση της απόφασης 2011/734/ΕΕ η οποία απευθύνεται προς την Ελλάδα με σκοπό την ενίσχυση και εμβάθυνση της δημοσιονομικής εποπτείας, και διά της οποίας ειδοποιείται η Ελλάδα να λάβει τα μέτρα μείωσης του ελλείμματος που κρίνονται αναγκαία για την αντιμετώπιση της κατάστασης υπερβολικού ελλείμματος

9.1.2013   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 4/40
            
         ΑΠΌΦΑΣΗ ΤΟΥ ΣΥΜΒΟΥΛΊΟΥ
   της 4ης Δεκεμβρίου 2012
   για τροποποίηση της απόφασης 2011/734/ΕΕ η οποία απευθύνεται προς την Ελλάδα με σκοπό την ενίσχυση και εμβάθυνση της δημοσιονομικής εποπτείας, και διά της οποίας ειδοποιείται η Ελλάδα να λάβει τα μέτρα μείωσης του ελλείμματος που κρίνονται αναγκαία για την αντιμετώπιση της κατάστασης υπερβολικού ελλείμματος
   (2013/6/ΕΕ)
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 126 παράγραφος 9 και το άρθρο 136,
   Έχοντας υπόψη τη σύσταση της Ευρωπαϊκής Επιτροπής,
   Εκτιμώντας τα ακόλουθα:
   
               (1)
            
            
               Το άρθρο 136 παράγραφος 1 στοιχείο α) της Συνθήκης για τη λειτουργία της Ευρωπαϊκής Ένωσης (ΣΛΕΕ) προβλέπει τη δυνατότητα θέσπισης ειδικών μέτρων για τα κράτη μέλη με νόμισμα το ευρώ, προκειμένου να ενισχυθεί ο συντονισμός και η εποπτεία της δημοσιονομικής τους πειθαρχίας.
            
         
               (2)
            
            
               Το άρθρο 126 της ΣΛΕΕ ορίζει ότι τα κράτη μέλη αποφεύγουν τα υπερβολικά δημοσιονομικά ελλείμματα και θεσπίζει τη διαδικασία υπερβολικού ελλείμματος προς τον σκοπό αυτό. Το σύμφωνο Σταθερότητας και Ανάπτυξης, το οποίο, στο διορθωτικό του σκέλος, εφαρμόζει τη διαδικασία υπερβολικού ελλείμματος, παρέχει το πλαίσιο στήριξης των κυβερνητικών πολιτικών για την άμεση επάνοδο σε υγιείς δημοσιονομικές θέσεις λαμβάνοντας υπόψη την οικονομική κατάσταση.
            
         
               (3)
            
            
               Στις 27 Απριλίου 2009, το Συμβούλιο αποφάσισε, σύμφωνα με το άρθρο 104 παράγραφος 6 της Συνθήκης για την ίδρυση της Ευρωπαϊκής Κοινότητας, ότι υφίσταται υπερβολικό έλλειμμα στην Ελλάδα.
            
         
               (4)
            
            
               Στις 10 Μαΐου 2010, το Συμβούλιο εξέδωσε την απόφαση 2010/320/ΕΕ (1), η οποία απευθύνεται στην Ελλάδα δυνάμει του άρθρου 126 παράγραφος 9 και του άρθρου 136 της ΣλΕΕ με σκοπό την ενίσχυση και την εμβάθυνση της δημοσιονομικής εποπτείας της Ελλάδας, και με την οποία ειδοποιείται η Ελλάδα να λάβει τα μέτρα μείωσης του ελλείμματος που κρίνονται αναγκαία για την αντιμετώπιση της κατάστασης υπερβολικού ελλείμματος το αργότερο έως το 2014. Το Συμβούλιο όρισε επίσης ετήσιους στόχους για το δημοσιονομικό έλλειμμα.
            
         
               (5)
            
            
               Η απόφαση 2010/320/ΕΕ υπέστη πολλές και σημαντικές τροποποιήσεις. Επειδή επρόκειτο να γίνουν και άλλες τροποποιήσεις, η εν λόγω απόφαση αναδιατυπώθηκε, για λόγους σαφήνειας, στις 12 Ιουλίου 2011, με την απόφαση 2011/734/ΕΕ του Συμβουλίου (2). Η απόφαση αυτή τροποποιήθηκε για πρώτη φορά στις 8 Νοεμβρίου 2011 (3).
            
         
               (6)
            
            
               Στις 13 Μαρτίου 2012 (4), έπειτα από σύσταση της Επιτροπής, η απόφαση 2011/734/ΕΕ υπέστη εκ νέου πολλές τροποποιήσεις, συμπεριλαμβανομένης της πορείας δημοσιονομικής προσαρμογής, ενώ η προθεσμία για τη διόρθωση του υπερβολικού ελλείμματος παρέμεινε αμετάβλητη. Η εν λόγω απόφαση επιβεβαίωσε τη σύσταση ότι η Ελλάδα θα έπρεπε να λάβει μέτρα για τη διόρθωση της κατάστασης του υπερβολικού ελλείμματος μέχρι το 2014 το αργότερο, διασφαλίζοντας τη βελτίωση του διαρθρωτικού ισοζυγίου κατά τουλάχιστον 10 ποσοστιαίες μονάδες του ΑΕΠ κατά την περίοδο 2009-2014.
            
         
               (7)
            
            
               Σύμφωνα με το άρθρο 5 παράγραφος 2 του κανονισμού (ΕΚ) αριθ. 1467/97 του Συμβουλίου, της 7ης Ιουλίου 1997, για την επιτάχυνση και τη διασαφήνιση της εφαρμογής της διαδικασίας υπερβολικού ελλείμματος (5), εάν έχει αναληφθεί αποτελεσματική δράση σύμφωνα με το άρθρο 126 παράγραφος 9 της ΣΛΕΕ και απρόβλεπτα αντίξοα οικονομικά γεγονότα με μείζονες αρνητικές επιπτώσεις για τα δημόσια οικονομικά συμβαίνουν μετά την έκδοση της ειδοποίησης αυτής, το Συμβούλιο μπορεί να αποφασίζει, βάσει σύστασης της Επιτροπής, να εκδώσει αναθεωρημένη ειδοποίηση δυνάμει του άρθρου 126 παράγραφος 9 της ΣΛΕΕ.
            
         
               (8)
            
            
               Η οικονομική δραστηριότητα προβλέπεται προς το παρόν να είναι πολύ ασθενέστερη απ’ ό,τι υπολογίστηκε, όταν εκδόθηκε η τελευταία τροποποίηση της απόφασης 2011/734/ΕΕ,τον Μάρτιο του 2012. Τόσο το πραγματικό όσο και το ονομαστικό ΑΕΠ προβλέπεται να είναι σε πολύ χαμηλότερα επίπεδα κατά τα έτη 2012 και 2013. Η πρόσφατη αναθεώρηση των ελληνικών εθνικών λογαριασμών, τον Οκτώβριο του 2012, αποκάλυψε ότι ο βαθμός συρρίκνωσης του πραγματικού ΑΕΠ θα είναι μεγαλύτερος σε σύγκριση με τα βασικά στοιχεία της απόφασης 2011/734/ΕΕ. Σύμφωνα με τις φθινοπωρινές προβλέψεις των υπηρεσιών της Επιτροπής για το 2012, το πραγματικό ΑΕΠ προβλέπεται να συρρικνωθεί κατά 6,0 % το 2012 και κατά 4,2 % περισσότερο το 2013 (έναντι συρρίκνωσης 4,7 % και στασιμότητας 0,0 % που προέβλεπε η απόφαση 2011/734/ΕΕ για τα έτη 2012 και 2013, αντίστοιχα) και εν συνεχεία να αυξηθεί κατά 0,6 % το 2014. Αυτή η αισθητή επιδείνωση του οικονομικού σεναρίου υποδηλώνει αντίστοιχη επιδείνωση των προοπτικών για τα δημόσια οικονομικά εάν δεν μεταβληθούν οι πολιτικές.
            
         
               (9)
            
            
               Το 2012, το έλλειμμα γενικής κυβέρνησης αναμένεται να έχει ανέλθει στο 6,9 % του ΑΕΠ, δηλαδή θα είναι χαμηλότερο από το ανώτατο όριο του 7,3 % του δημοσίου ελλείμματος για το 2012 που προέβλεπε η απόφαση 2011/734/ΕΕ [βάσει του ευρωπαϊκού συστήματος λογαριασμών 1995, που θεσπίστηκε με τον κανονισμό (ΕΚ) αριθ. 2223/96 (6)]. Σε ονομαστικούς όρους, το έλλειμμα γενικής κυβέρνησης για το 2012 αναμένεται να ανέλθει στα 13,4 δισεκατ. ευρώ έναντι 14,8 δισεκατ. ευρώ που συνιστούσε ως όριο για το έλλειμμα η απόφαση 2011/734/ΕΕ. Το πρωτογενές έλλειμμα, εντούτοις, αναμένεται να είναι ελαφρώς υψηλότερο από το 1,0 % του ΑΕΠ που ήταν ο στόχος, σε μεγάλο βαθμό εξαιτίας της βαθύτερης από το αναμενόμενο ύφεσης. Η Ελλάδα εκτιμάται ότι έχει βελτιώσει το διαρθρωτικό της έλλειμμα κατά 13,4 ποσοστιαίες μονάδες του ΑΕΠ, από το 14,7 % που ήταν το 2009 στο εκτιμώμενο 1,3 % το 2012. Κατ’ αυτόν τον τρόπο, η Ελλάδα κατάφερε να βελτιώσει το διαρθρωτικό ισοζύγιο κατά την περίοδο 2009-2012 σε ποσοστό που ήταν μεγαλύτερο από το 10 % του ΑΕΠ τουλάχιστον που είχε συστήσει το Συμβούλιο για την περίοδο 2009-2014. Στις 11 Νοεμβρίου 2012, εγκρίθηκε από το ελληνικό Κοινοβούλιο ο προϋπολογισμός για το 2013 ο οποίος αναμένεται να εξοικονομήσει πόρους άνω των 9,2 δισεκατ. ευρώ, δηλαδή άνω του 5 % του ΑΕΠ. Ο προϋπολογισμός του 2013 εντάσσεται στη μεσοπρόθεσμη δημοσιονομική στρατηγική («ΜΔΣτρ») για την περίοδο 2013-2016, η οποία είχε εγκριθεί από το ελληνικό Κοινοβούλιο λίγες μέρες ενωρίτερα, στις 7 Νοεμβρίου 2012. Η ΜΔΣτρ και η σχετική νομοθεσία για την υλοποίησή της προβλέπουν σημαντική δημοσιονομική εξυγίανση που επικεντρώνεται στην αρχή της περιόδου και η οποία υπερβαίνει το 7 % του ΑΕΠ μέχρι το 2016, με μια ευρεία δέσμη διαρθρωτικών μέτρων με στόχο την ουσιαστική δημοσιονομική εξυγίανση. Λαμβανομένων υπόψη αυτών των εξελίξεων, χρειάζεται να επικαιροποιηθεί η πολιτική προϋποθετότητας στο μνημόνιο συνεννόησης του προγράμματος οικονομικής προσαρμογής για την Ελλάδα. Η δέσμευση που ανέλαβε η Ελλάδα δεν αφορά μόνο τα μέτρα δημοσιονομικής εξυγίανσης, αλλά και τα μέτρα που χρειάζονται για την προώθηση της ανάπτυξης και για την ελαχιστοποίηση των αρνητικών κοινωνικών επιπτώσεων. Συνολικά, συνεπώς, η Ελλάδα ανέλαβε αποτελεσματική δράση κατά το 2012 προκειμένου να μειωθεί το έλλειμμά της σύμφωνα με την απόφαση 2011/734/ΕΕ.
            
         
               (10)
            
            
               Σύμφωνα με τη φθινοπωρινή πρόβλεψη της Επιτροπής του 2012, το ενοποιημένο χρέος της γενικής κυβέρνησης αναμένεται ότι θα μειωθεί κατά 11,1 δισεκατ. ευρώ το 2012 έναντι 26,95 δισεκατ. ευρώ που προέβλεπε η απόφαση 2011/734/ΕΕ. Αυτό οφείλεται στα χαμηλότερα των αναμενομένων έσοδα από τις ιδιωτικοποιήσεις, στη μικρότερη της αναμενόμενης μείωση του δημόσιου χρέους και στα χειρότερα των αναμενομένων διαθεσίμων εσόδων και στις άλλες προσαρμογές του επιτοκίου. Λόγω του χαμηλότερου ονομαστικού ΑΕΠ ως αποτέλεσμα της αναθεώρησης των στατιστικών στοιχείων και ενόψει των χειρότερων μακροοικονομικών προοπτικών, το χρέος ως ποσοστό του ΑΕΠ θα αυξηθεί στο 176,7 % πριν να εφαρμοσθούν, τον Δεκέμβριο του 2012, οι συμφωνηθείσες πρωτοβουλίες των κρατών μελών που έχουν ως νόμισμα το ευρώ και ορισμένα μέτρα για τη μείωση του χρέους που εξετάζει η Ελλάδα, με τα οποία μειώνεται το χρέος σε λίγο πάνω από το 160 % του ΑΕΠ μέχρι το τέλος του 2012. Τα εν λόγω μέτρα θα πρέπει να βελτιώσουν τη βιωσιμότητα του χρέους και ορισμένα μέτρα μείωσης του χρέους που εξετάζει η Ελλάδα θα πρέπει να βελτιώσουν τη βιωσιμότητα της πορείας του χρέους χωρίς να αλλάξουν τη δημοσιονομική πορεία για το πρωτογενές πλεόνασμα. Λαμβανομένης επίσης υπόψη της μείωσης του δημοσιονομικού ελλείμματος και της μεγαλύτερης ονομαστικής αύξησης του ΑΕΠ ως αποτέλεσμα των μέτρων διαρθρωτικής πολιτικής, το χρέος ως ποσοστό του ΑΕΠ αναμένεται να φθάσει στη μεγαλύτερη τιμή του το 2013. Το χρέος ως ποσοστό του ΑΕΠ προβλέπεται ότι θα αρχίσει να μειώνεται από το 2014 και μετά και θα φτάσει κάτω από το 160 % του ΑΕΠ το 2016.
            
         
               (11)
            
            
               Παρά την αποτελεσματική δράση που αναλήφθηκε, η αισθητή επιδείνωση του οικονομικού σεναρίου συνεπάγεται αντίστοιχη επιδείνωση των προοπτικών των δημόσιων οικονομικών αν δεν μεταβληθούν οι πολιτικές και καθιστά δύσκολη την ολοκλήρωση της διόρθωσης του υπερβολικού ελλείμματος μέχρι το 2014, όπως ζήτησε το Συμβούλιο με την απόφαση 2011/734/ΕΕ. Δεδομένων των δυσμενών οικονομικών γεγονότων, επιβάλλεται η παράταση της προθεσμίας της περιόδου προσαρμογής. Ειδικότερα, η προθεσμία που προβλέπει η απόφαση του Συμβουλίου πρέπει να παραταθεί κατά 2 έτη μέχρι το 2016. Βάσει ενός αναθεωρημένου προγράμματος οικονομικής προσαρμογής, οι στόχοι για το πρωτογενές ισοζύγιο θα πρέπει να καθορισθούν στο 0 %, στο 1,5 %, στο 3 % και στο 4,5 % του ΑΕΠ, αντίστοιχα, για την περίοδο 2013-2016. Η αναθεώρηση της πορείας σημαίνει ότι το δημοσιονομικό έλλειμμα της γενικής κυβέρνησης θα είναι χαμηλότερο του 3 % του ΑΕΠ το 2016. Τα μέτρα για τη μείωση του χρέους που πρόκειται να εφαρμοσθούν τον Δεκέμβριο του 2012 θα μπορούσαν να μειώσουν τις πληρωμές για τόκους έως και κατά 1 % του ΑΕΠ, καθιστώντας δυνατή τη μείωση του δημοσιονομικού ελλείμματος κάτω από το 3 % του ΑΕΠ ήδη το 2015. Υπολογίζεται ότι οι αριθμοί αυτοί θα συνεπάγονται βελτίωση του κυκλικά προσαρμοσμένου πρωτογενούς ισοζυγίου ως ποσοστού του ΑΕΠ από 4,1 % το 2012 στο 6,2 % το 2013 και τουλάχιστον στο 6,4 % του ΑΕΠ το 2014, το 2015 και το 2016, καθώς και κυκλικά προσαρμοσμένο πρωτογενές ισοζύγιο ως ποσοστό του ΑΕΠ κατά -1,3 % το 2012, 0,7 % το 2013, 0,4 % το 2014, 0,0 % το 2015 και – 0,4 % το 2016, ποσοστά που αντικατοπτρίζουν την αρχική πορεία των πληρωμών για τόκους. Ανεξάρτητα πάντως από την παράταση της προθεσμίας για τη διόρθωση του υπερβολικού ελλείμματος, η δημοσιονομική προσπάθεια που απαιτείται για την επίτευξη του στόχου παραμένει πολύ σημαντική κατά την περίοδο 2013-2014 και ιδιαίτερα έντονη στην αρχή. Αυτή η αναθεώρηση της προθεσμίας θα διατηρήσει, κατά συνέπεια, την αξιοπιστία του προγράμματος οικονομικής προσαρμογής, λαμβάνοντας παράλληλα υπόψη τις οικονομικές και κοινωνικές επιπτώσεις της εξυγίανσης και την ανάγκη διατήρησης της πίστης στην ικανότητα της ελληνικής κυβέρνησης να αντιμετωπίσει τη δημοσιονομική πρόκληση.
            
         
               (12)
            
            
               Κάθε μέτρο που προβλέπει η παρούσα απόφαση έχει καθοριστική σημασία για την επίτευξη της απαιτούμενης δημοσιονομικής προσαρμογής. Ορισμένα μέτρα έχουν άμεση επίπτωση στη δημοσιονομική κατάσταση της Ελλάδας, ενώ άλλα είναι διαρθρωτικά μέτρα τα οποία θα έχουν ως αποτέλεσμα τη βελτίωση της δημοσιονομικής διακυβέρνησης και την εξυγίανση της δημοσιονομικής κατάστασης μεσοπρόθεσμα.
            
         
               (13)
            
            
               Η ιδιαίτερα οξεία επιδείνωση της χρηματοπιστωτικής κατάστασης της ελληνικής κυβέρνησης οδήγησε τα κράτη μέλη που έχουν ως νόμισμα το ευρώ να αποφασίσουν να παράσχουν στήριξη σταθερότητας στην Ελλάδα, προκειμένου να διαφυλαχθεί η χρηματοπιστωτική σταθερότητα στη ζώνη του ευρώ συνολικά, και σε συνδυασμό με πολυμερή συνδρομή που παρέχεται από το Διεθνές Νομισματικό Ταμείο. Από τον Μάρτιο του 2012, η στήριξη που παρέχουν τα κράτη μέλη που έχουν ως νόμισμα το ευρώ λαμβάνει τη μορφή αφενός διμερούς δανειακής διευκόλυνσης προς την Ελλάδα και αφετέρου δανείου από το Ευρωπαϊκό Ταμείο Χρηματοοικονομικής Σταθερότητας. Οι δανειστές αποφάσισαν ότι η στήριξη τους δίδεται υπό τον όρο ότι η Ελλάδα θα συμμορφωθεί με την απόφαση 2011/734/ΕΕ, όπως τροποποιήθηκε με την παρούσα απόφαση. Ειδικότερα, η Ελλάδα αναμένεται να εφαρμόσει τα μέτρα που προσδιορίζονται στην παρούσα απόφαση σύμφωνα με το προβλεπόμενο σε αυτή χρονοδιάγραμμα,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Η απόφαση 2011/734/ΕΕ τροποποιείται ως εξής:
   
               1)
            
            
               Το άρθρο 1 αντικαθίσταται από το ακόλουθο κείμενο:
               «Άρθρο 1
               1.   Η Ελλάδα τερματίζει την παρούσα κατάσταση υπερβολικού ελλείμματος το ταχύτερο δυνατόν, και το αργότερο έως το 2016.
               2.   Η πορεία της προσαρμογής με στόχο τη διόρθωση του υπερβολικού ελλείμματος αποσκοπεί στην επίτευξη πρωτογενούς ελλείμματος της γενικής κυβέρνησης (έλλειμμα χωρίς τις δαπάνες για τόκους) που δεν θα υπερβαίνει τα 2 925 εκατ. ευρώ (1,5 % του ΑΕΠ) το 2012 και πρωτογενών πλεονασμάτων της γενικής κυβέρνησης τουλάχιστον 0 εκατ. ευρώ (0,0 % του ΑΕΠ) το 2013, 2 775 εκατ. ευρώ (1,5 % του ΑΕΠ) το 2014, 5 700 εκατ. ευρώ (3,0 % του ΑΕΠ) το 2015 και 9 000 εκατ. ευρώ (4,5 % του ΑΕΠ) το 2016. Αυτοί οι στόχοι για πρωτογενές έλλειμμα/πλεόνασμα προϋποθέτουν συνολικό δημόσιο έλλειμμα βάσει του ΕΣΛ ποσοστού 6,9 % του ΑΕΠ το 2012, 5,4 % του ΑΕΠ το 2013, 4,5 % του ΑΕΠ το 2014, 3,4 % του ΑΕΠ το 2015 και 2,0 % του ΑΕΠ το 2016. Τα μέτρα για τη μείωση του χρέους που θα εφαρμοσθούν τον Δεκέμβριο του 2012 θα μπορούσαν να μειώσουν τις πληρωμές για τόκους έως και κατά 1 % του ΑΕΠ. Αναμένεται ότι οι αριθμοί αυτοί θα συνεπάγονται βελτίωση του κυκλικά προσαρμοσμένου πρωτογενούς ισοζυγίου ως ποσοστού του ΑΕΠ από 4,1 % το 2012 στο 6,2 % το 2013 και τουλάχιστον στο 6,4 % του ΑΕΠ το 2014, το 2015 και το 2016, καθώς και κυκλικά προσαρμοσμένο πρωτογενές ισοζύγιο ως ποσοστό του ΑΕΠ κατά – 1,3 % το 2012, 0,7 % το 2013, 0,4 % το 2014, 0,0 % το 2015 και – 0,4 % το 2016, ποσοστά που αντικατοπτρίζουν την αρχική πορεία των πληρωμών για τόκους. Τα έσοδα από τις ιδιωτικοποιήσεις περιουσιακών χρηματοοικονομικών και μη χρηματοοικονομικών στοιχείων, οι συναλλαγές που συνδέονται με την ανακεφαλαιοποίηση των τραπεζών καθώς και όλες οι μεταφορές ποσών που συνδέονται με την απόφαση της Ευρωομάδας της 21ης Φεβρουαρίου 2012, σχετικά με τα έσοδα των εθνικών κεντρικών τραπεζών της ευρωζώνης, συμπεριλαμβανομένης της Τράπεζας της Ελλάδος, που προέρχονται από την κατοχή, στα επενδυτικά πακέτα τους, ελληνικών κρατικών ομολόγων δεν πρόκειται να μειώσουν την απαιτούμενη προσπάθεια δημοσιονομικής εξυγίανσης και δεν θα πρέπει να υπολογίζονται στην αξιολόγηση αυτών των στόχων. Το ίδιο ισχύει για όλες τις πληρωμές από τράπεζες που παρουσιάζουν ζημίες εκτός από όσες προκύπτουν από τη δομή τελών της επείγουσας ενίσχυσης υπό μορφή ρευστότητας που ίσχυε στις 30 Σεπτεμβρίου 2012.
               3.   Η πορεία προσαρμογής που αναφέρεται στην παράγραφο 2, λαμβάνοντας υπόψη τον αντίκτυπο των μέτρων για τη μείωση του χρέους που πρόκειται να ληφθούν τον Δεκέμβριο του 2012, συνάδει με ενοποιημένο χρέος της γενικής κυβέρνησης ως ποσοστό του ΑΕΠ χαμηλότερο του 160 % το 2016.».
            
         
               2)
            
            
               Στο άρθρο 2, παρεμβάλλεται η ακόλουθη παράγραφος:
               «10α.   Η Ελλάδα θα έχει θεσπίσει τα ακόλουθα μέτρα μέχρι τις 4 Δεκεμβρίου 2012:
               
                           α)
                        
                        
                           να εγκρίνει τον προϋπολογισμό για το 2013, τη μεσοπρόθεσμη δημοσιονομική στρατηγική (ΜΔΣτρ) μέχρι το 2016 καθώς και τα μέτρα που προβλέπονται στο παράρτημα ΙΑ της παρούσας απόφασης και τη σχετική εφαρμοστική νομοθεσία. Η ΜΔΣτρ αναλύει τα μόνιμα μέτρα δημοσιονομικής εξυγίανσης, τα οποία εξασφαλίζουν ότι δεν θα σημειωθεί υπέρβαση των ανώτατων ορίων για το έλλειμμα, όπως καθορίζονται από την παρούσα απόφαση για την περίοδο 2012-2016, και ότι ο λόγος χρέους προς το ΑΕΠ τίθεται σε σταθερά πτωτική πορεία·
                        
                     
                           β)
                        
                        
                           να υποβάλει επικαιροποιημένο σχέδιο ιδιωτικοποιήσεων στο ελληνικό Κοινοβούλιο και να δημοσιεύσει εξαμηνιαία επικαιροποίηση του σχεδίου αξιοποίησης των περιουσιακών στοιχείων·
                        
                     
                           γ)
                        
                        
                           να μεταφέρει στο χαρτοφυλάκιο ιδιωτικοποιήσεων περιουσιακών στοιχείων του ΤΑΠΣΕΔ πλήρη και άμεση ιδιοκτησία (μετοχές ή δικαιώματα παραχώρησης) της Εγνατίας οδού και των περιφερειακών λιμένων της Ελευσίνας, του Λαυρίου, της Ηγουμενίτσας, της Αλεξανδρούπολης, του Βόλου, της Καβάλας, της Κέρκυρας, της Πάτρας, του Ηρακλείου και της Ραφήνας·
                        
                     
                           δ)
                        
                        
                           να διασφαλίσει ότι τα επιτελικά υπουργεία και οι άλλες σχετικές οντότητες θα επιτρέπουν στη Γενική Γραμματεία Δημόσιας Περιουσίας πλήρη πρόσβαση στον κατάλογο ακίνητων περιουσιακών στοιχείων του κράτους·
                        
                     
                           ε)
                        
                        
                           να τροποποιήσει ή/και να καταργήσει τις καταστατικές διατάξεις κρατικών επιχειρήσεων (ΔΕΗ, λιμενικές αρχές ΟΛΠ και ΟΛΘ, ΕΛΠΕ, ΕΥΑΘ και ΕΥΔΑΠ, λιμάνια κ.λπ.) οι οποίες διαφέρουν από τον νόμο περί ιδιωτικών επιχειρήσεων όσον αφορά τους τυχόν περιορισμούς για τα δικαιώματα ψήφου των ιδιωτών μετόχων·
                        
                     
                           στ)
                        
                        
                           να θεσπίσει νομοθεσία που θα καθορίζει τον ρόλο και τα προσόντα του γενικού γραμματέα της φορολογικής διοίκησης και θα επιτρέπει στον υπουργό Οικονομικών να αναθέτει εξουσίες λήψης αποφάσεων στον γενικό γραμματέα της φορολογικής διοίκησης·
                        
                     
                           ζ)
                        
                        
                           να προσλάβει έμπειρους φορολογικούς ελεγκτές όσον αφορά δραστηριότητες που εξυπηρετούν τα άμεσα έσοδα, ενισχύοντας και καθιστώντας πλήρως επιχειρησιακές τις βασικές υπηρεσίες επιβολής της εφαρμογής, όπως η μονάδα μεγάλων φορολογουμένων, μεταθέτοντας 100 ελεγκτές από άλλα καθήκοντα και να δημιουργήσει μία ενιαία λειτουργική μονάδα για τα άτομα με μεγάλη περιουσία και για τους αυτοαπασχολούμενους με μεγάλο εισόδημα και να στελεχώσει τη μονάδα αυτή με 50 έμπειρους φορολογικούς ελεγκτές οι οποίοι θα αναφέρονται απευθείας στον γενικό γραμματέα της φορολογικής διοίκησης·
                        
                     
                           η)
                        
                        
                           να λάβει απόφαση το υπουργικό συμβούλιο (για την αντικατάσταση της πράξης του υπουργικού συμβουλίου που εκδόθηκε στις 29 Οκτωβρίου 2012), με στόχο την ενίσχυση της εκτέλεσης του προϋπολογισμού και τη βελτίωση της χρηστής δημοσιονομικής διαχείρισης, η οποία περιλαμβάνει, εκτός από τις διατάξεις της αρχικής πράξης του υπουργικού συμβουλίου, πρόσθετες διατάξεις: i) καθορισμός ότι τα μνημόνια συνεργασίας θα υπογράφονται μέχρι το τέλος Δεκεμβρίου κάθε έτους μεταξύ του υπουργείου Οικονομικών και των άλλων υπουργείων ή μεταξύ των υπουργείων και των υπεύθυνων εποπτευόμενων οργανισμών (με τρόπο ώστε να καλύπτεται ολόκληρος ο ευρύτερος δημόσιος τομέας), ii) ενίσχυση των τρεχουσών υποχρεώσεων για ισορροπημένους προϋπολογισμούς που αφορούν τους οργανισμούς τοπικής αυτοδιοίκησης, προκειμένου οι εν λόγω οργανισμοί να γίνουν πιο αποτελεσματικοί, συμπεριλαμβανομένων των διορθωτικών και κυρωτικών μηχανισμών, iii) ενίσχυση του τρέχοντος συστήματος εποπτείας για τις κρατικές επιχειρήσεις (ΚΕ) και καθιέρωση ενός μηχανισμού επιβολής της εφαρμογής στις περιπτώσεις απόκλισης από τους ειδικούς στόχους που έχουν καθορισθεί για κάθε ΚΕ, και iv) δημιουργία του πλαισίου καθορισμού ειδικών στόχων για την κάλυψη των μητρώων λειτουργικών υποχρεώσεων για τους οργανισμούς τοπικής αυτοδιοίκησης και τις ΚΕ που πρέπει να ορίζονται μέχρι τον Δεκέμβριο κάθε έτους. Η εν λόγω πράξη του υπουργικού συμβουλίου περιλαμβάνει επίσης μηχανισμούς για διορθωτικές μεταβιβάσεις από την κεντρική κυβέρνηση με στόχο την αντιμετώπιση περιπτώσεων απόκλισης από τους στόχους εντός του έτους και πιθανόν κατά τα επόμενα έτη, ενώ θα διασφαλίζεται ότι δεν θα αυξάνονται οι οφειλές· διευκρινίζει επίσης ότι τα έσοδα από την ιδιωτικοποίηση κρατικών περιουσιακών στοιχείων κατατίθενται απευθείας σε ξεχωριστό λογαριασμό για την παρακολούθηση των ταμειακών ροών, την αποφυγή της εκτροπής της δημόσιας χρηματοδότησης και τη διασφάλιση της έγκαιρης εξυπηρέτησης του χρέους· και προβλέπει αυτόματες περικοπές δαπανών που θα πραγματοποιούνται κατά κανόνα όταν δεν θα επιτυγχάνονται οι στόχοι, ενώ παράλληλα θα διασφαλίζει ότι δεν θα αυξάνονται οι οφειλές·
                        
                     
                           θ)
                        
                        
                           να θεσπίσει δέσμη μέτρων για τη βελτίωση της τρέχουσας οικονομικής κατάστασης του Εθνικού Οργανισμού Παροχής Υπηρεσιών Υγείας (ΕΟΠΥΥ) και να διασφαλίσει ότι η εκτέλεση του προϋπολογισμού θα πλησιάζει τον ισοσκελισμένο προϋπολογισμό για το 2012 και το 2013, μεταξύ άλλων με τα εξής: i) εξορθολογισμό πακέτου παροχών, ii) αύξηση του ποσοστού συμμετοχής για υγειονομική περίθαλψη που παρέχεται από ιδιώτες, iii) διαπραγμάτευση συμφωνιών συσχέτισης τιμής και ποσότητας και αναθεώρηση των μεικτών συμφωνιών με τους ιδιώτες προμηθευτές, iv) αναθεώρηση των αμοιβών και του αριθμού των διαγνωστικών και φυσιοθεραπευτικών υπηρεσιών που έχει συνάψει ο ΕΟΠΥΥ με ιδιώτες προμηθευτές με στόχο τη μείωση του σχετικού κόστους κατά τουλάχιστον 80 εκατ. ευρώ το 2013, v) καθιέρωση ενός συστήματος τιμών αναφοράς για την απόδοση των δαπανών όσον αφορά τις ιατρικές συσκευές και vi) προοδευτική αύξηση της συμμετοχής των ασφαλισμένων του ΟΓΑ ώστε να φθάσουν τον μέσο όρο της συμμετοχής των άλλων μελών του ΕΟΠΥΥ·
                        
                     
                           ι)
                        
                        
                           να θεσπίσει τα ακόλουθα μέτρα που αφορούν την απόδοση των δαπανών για τα φάρμακα: i) νομοθεσία για τον έλεγχο των φαρμακευτικών δαπανών που ενεργοποιεί τα μέτρα έκτακτης ανάγκης (συμπεριλαμβανομένης π.χ. της γενικής μείωσης των τιμών), εάν για οποιοδήποτε λόγο ο ισχύων αυτόματος μηχανισμός ανάκτησης δεν επαρκεί για την επίτευξη του στόχου· με τα μέτρα αυτά εξοικονομούνται ποσά ιδίου μεγέθους, ii) υπουργικό διάταγμα, το οποίο καθορίζει το νέο κατώτατο όριο ανάκτησης για το 2013 (2,44 δισεκατ. ευρώ για τους εξωτερικούς ασθενείς), iii) επικαιροποίηση του τιμοκαταλόγου και της θετικής λίστας φαρμάκων που καλύπτονται από τα ασφαλιστικά ταμεία, ειδικότερα θεσπίζοντας την κάλυψη μόνο των φθηνότερων φαρμάκων για χρόνιες ασθένειες, μετακινώντας φάρμακα από τη θετική στην αρνητική λίστα και στη λίστα φαρμάκων χωρίς συνταγή καθώς και καθιερώνοντας το σύστημα τιμών αναφοράς που έχει επεξεργασθεί ο Εθνικός Οργανισμός Φαρμάκων (ΕΟΦ). Οι λίστες αυτές πρέπει να επικαιροποιούνται τουλάχιστον δύο φορές τον χρόνο σύμφωνα με την οδηγία 89/105/ΕΟΚ του Συμβουλίου, και iv) εντολή για την υποκατάσταση από τα φαρμακεία των συνταγογραφημένων φαρμάκων με φθηνότερα προϊόντα που περιέχουν την ίδια δραστική ουσία με την κατηγορία αναφοράς (υποχρεωτική υποκατάσταση με “γενόσημα φάρμακα”).».
                        
                     
         
               3)
            
            
               Στο άρθρο 2, η παράγραφος 11 αντικαθίσταται από το ακόλουθο κείμενο:
               «11.   Η Ελλάδα θεσπίζει τα ακόλουθα μέτρα μέχρι το τέλος Δεκεμβρίου του 2012:
               
                           α)
                        
                        
                           φορολογική μεταρρύθμιση όσον αφορά τον φόρο εισοδήματος φυσικών προσώπων και επιχειρήσεων με στόχο την απλοποίηση του φορολογικού συστήματος, τη διεύρυνση της φορολογικής βάσης και την κατάργηση των απαλλαγών και των προτιμησιακών καθεστώτων·
                        
                     
                           β)
                        
                        
                           θέσπιση της απαραίτητης πρωτογενούς και παράγωγης νομοθεσίας για τη διασφάλιση της γρήγορης εφαρμογής του σχεδίου ιδιωτικοποιήσεων·
                        
                     
                           γ)
                        
                        
                           καθορισμός του κανονιστικού πλαισίου για τις εταιρείες ύδρευσης·
                        
                     
                           δ)
                        
                        
                           μέτρα για τη βελτίωση της φορολογικής διοίκησης με την καθιέρωση αξιολογήσεων απόδοσης, τη βελτίωση χρήσης των τεχνικών εκτίμησης κινδύνου και τη δημιουργία και ενίσχυση ειδικών μονάδων διαχείρισης του χρέους·
                        
                     
                           ε)
                        
                        
                           προετοιμασία και δημοσίευση προγράμματος εξόφλησης των οφειλών προς τους προμηθευτές του δημοσίου και επιστροφής φόρων·
                        
                     
                           στ)
                        
                        
                           ολοκλήρωση της εφαρμογής της μεταρρύθμισης όσον αφορά τη λειτουργία των ταμείων δευτερεύουσας/επικουρικής ασφάλισης και ενοποίηση όλων των υφισταμένων ταμείων του δημόσιου τομέα·
                        
                     
                           ζ)
                        
                        
                           νομοθεσία για την επέκταση της εφαρμογής της έκπτωσης του 5 % στις φαρμακευτικές εταιρείες (η οποία ισχύει για τις τιμές των φαρμάκων που χρεώνουν τα νοσοκομεία) σε όλα τα προϊόντα που πωλούνται από φαρμακεία του ΕΟΠΥΥ·
                        
                     
                           η)
                        
                        
                           αύξηση του ποσοστού των γενόσημων φαρμάκων στο 35 % του συνολικού όγκου των φαρμάκων που πωλούν τα φαρμακεία·
                        
                     
                           θ)
                        
                        
                           διορισμός εσωτερικών ελεγκτών σε όλα τα νοσοκομεία και υιοθέτηση απ’ όλα τα νοσοκομεία μητρώων υποχρεώσεων.».
                        
                     
         
               4)
            
            
               Στο άρθρο 2, προστίθενται οι ακόλουθες παράγραφοι:
               «12.   Η Ελλάδα θεσπίζει τα ακόλουθα μέτρα μέχρι το τέλος Μαρτίου του 2013:
               
                           α)
                        
                        
                           έκδοση υπουργικού διατάγματος για την προσαρμογή των τιμών τελικού χρήστη για τους μικροκαταναλωτές·
                        
                     
                           β)
                        
                        
                           επικαιροποίηση της ΜΔΣτρ, μεταξύ άλλων με την καθιέρωση δεσμευτικών τριετών ορίων όσον αφορά τις δαπάνες για όλα τα επίπεδα της δημόσιας διοίκησης·
                        
                     
                           γ)
                        
                        
                           έγκριση προγραμμάτων στελέχωσης για τα επιτελικά υπουργεία·
                        
                     
                           δ)
                        
                        
                           δημιουργία μιας σημαντικά πιο αυτόνομης φορολογικής διοίκησης και προσδιορισμός του βαθμού αυτονομίας, του πλαισίου διακυβέρνησης, της λογοδοσίας, των νομικών εξουσιών του επικεφαλής της φορολογικής διοίκησης και της αρχικής στελέχωσης του οργανισμού·
                        
                     
                           ε)
                        
                        
                           έκδοση και δημοσίευση ενός νέου ολοκληρωμένου σχεδίου καταπολέμησης της διαφθοράς για τις δημόσιες υπηρεσίες, το οποίο θα περιλαμβάνει ειδικές διατάξεις για τη φορολογική και την τελωνειακή διοίκηση·
                        
                     
                           στ)
                        
                        
                           πλήρης εφαρμογή μιας τυποποιημένης διαδικασίας για την αναθεώρηση των αντικειμενικών αξιών των ακινήτων με στόχο την καλύτερη ευθυγράμμισή τους προς τις αγοραίες τιμές υπό την ευθύνη του διευθυντηρίου φορολόγησης του κεφαλαίου·
                        
                     
                           ζ)
                        
                        
                           μεταφορά 40 νέων ακίνητων περιουσιακών στοιχείων (γνωστών ως “ακίνητα περιουσιακά στοιχεία τμήματα 2 και 3” στο σχέδιο ιδιωτικοποιήσεων) στο ΤΑΠΣΕΔ.
                        
                     13.   Η Ελλάδα θεσπίζει τα ακόλουθα μέτρα μέχρι το τέλος Ιουνίου του 2013:
               
                           α)
                        
                        
                           επίτευξη του στόχου πλήρους αξιοποίησης 2 000 φορολογικών ελεγκτών·
                        
                     
                           β)
                        
                        
                           έγκριση ενός νέου Κώδικα Φορολογικών Διαδικασιών·
                        
                     
                           γ)
                        
                        
                           διασφάλιση ότι η πλατφόρμα ηλεκτρονικών δημόσιων συμβάσεων είναι έτοιμη προς χρήση από όλες τις κεντρικές αρχές προμηθειών.
                        
                     14.   Μέχρι το τέλος Σεπτεμβρίου του 2013, η Ελλάδα εκδίδει την απαραίτητη νομοθεσία προκειμένου να θεσπιστεί κανόνας ισοσκελισμένου προϋπολογισμού σε διαρθρωτικούς όρους με αυτόματο διορθωτικό μηχανισμό.».
            
         
               5)
            
            
               Το κείμενο που περιέχεται στο παράρτημα της παρούσας απόφασης παρεμβάλλεται ως παράρτημα ΙΑ.
            
         Άρθρο 2
   Η παρούσα απόφαση παράγει αποτελέσματα από την ημέρα της κοινοποίησής της.
   Άρθρο 3
   Η παρούσα απόφαση απευθύνεται στην Ελληνική Δημοκρατία.
   
      Βρυξέλλες, 4 Δεκεμβρίου 2012.
      
         
            Για το Συμβούλιο
         
         
            Ο Πρόεδρος
         
         Σ. ΑΛΕΤΡΆΡΗΣ
      
   
   
      (1)  ΕΕ L 145 της 11.6.2010, σ. 6.
   
      (2)  ΕΕ L 296 της 15.11.2011, σ. 38.
   
      (3)  Απόφαση 2011/791/ΕΕ του Συμβουλίου (ΕΕ L 320 της 3.12.2011, σ. 28).
   
      (4)  Απόφαση 2012/211/ΕΕ του Συμβουλίου (ΕΕ L 113 της 25.4.2012, σ. 8).
   
      (5)  ΕΕ L 209 της 2.8.1997, σ. 6.
   
      (6)  Κανονισμός (ΕΚ) αριθ. 2223/96 του Συμβουλίου, της 25ης Ιουνίου 1996, περί του ευρωπαϊκού συστήματος εθνικών και περιφερειακών λογαριασμών της Κοινότητας (ΕΕ L 310 της 30.11.1996, σ. 1).
   
      ΠΑΡΑΡΤΗΜΑ
      
         
            «ΠΑΡΑΡΤΗΜΑ ΙΑ
            
               ΜΕΤΡΑ ΜΕΣΟΠΡΟΘΕΣΜΗΣ ΔΗΜΟΣΙΟΝΟΜΙΚΗΣ ΣΤΡΑΤΗΓΙΚΗΣ 2013-16
            
            Τα πρόσθετα μέτρα που περιλαμβάνονται στη μεσοπρόθεσμη δημοσιονομική στρατηγική (ΜΔΣτρ) μέχρι το 2016 είναι τα ακόλουθα:
            
                        1.
                     
                     
                        Εξορθολογισμός του μισθολογικού κόστους κατά 1 110 εκατ. ευρώ τουλάχιστον το 2013 και επιπλέον 259 εκατ. ευρώ το 2014.
                     
                  
                        2.
                     
                     
                        Εξοικονόμηση στις συντάξεις κατά 4 800 εκατ. ευρώ τουλάχιστον το 2013 και επιπλέον 423 εκατ. ευρώ το 2014.
                     
                  
                        3.
                     
                     
                        Περικοπές στις κρατικές λειτουργικές δαπάνες κατά τουλάχιστον 239 εκατ. ευρώ το 2013 και επιπλέον 285 εκατ. ευρώ το 2014.
                     
                  
                        4.
                     
                     
                        Εξοικονόμηση ως αποτέλεσμα του εξορθολογισμού και της βελτίωσης της αποτελεσματικότητας όσον αφορά τις δαπάνες για την παιδεία κατά τουλάχιστον 86 εκατ. ευρώ το 2013 και επιπλέον 37 εκατ. ευρώ το 2014.
                     
                  
                        5.
                     
                     
                        Εξοικονόμηση όσον αφορά τις δαπάνες των κρατικών επιχειρήσεων κατά τουλάχιστον 249 εκατ. ευρώ το 2013 και επιπλέον 123 εκατ. ευρώ το 2014.
                     
                  
                        6.
                     
                     
                        Περικοπές των αμυντικών λειτουργικών δαπανών που επιφέρουν εξοικονόμηση κατά τουλάχιστον 303 εκατ. ευρώ το 2013 και επιπλέον 100 εκατ. ευρώ το 2014.
                     
                  
                        7.
                     
                     
                        Εξοικονόμηση στις δαπάνες για την ιατροφαρμακευτική περίθαλψη κατά τουλάχιστον 455 εκατ. ευρώ το 2013 και επιπλέον 620 εκατ. ευρώ το 2014.
                     
                  
                        8.
                     
                     
                        Εξοικονόμηση ως αποτέλεσμα του εξορθολογισμού των κοινωνικών παροχών τουλάχιστον 217 εκατ. ευρώ το 2013 και επιπλέον 78 εκατ. ευρώ το 2014.
                     
                  
                        9.
                     
                     
                        Περικοπές των κρατικών μεταβιβάσεων προς τους οργανισμούς τοπικής αυτοδιοίκησης κατά τουλάχιστον 50 εκατ. ευρώ το 2013 και επιπλέον 160 εκατ. ευρώ το 2014.
                     
                  
                        10.
                     
                     
                        Περικοπές δαπανών του προϋπολογισμού δημοσίων επενδύσεων (εγχώρια χρηματοδοτούμενες δημόσιες επενδύσεις) κατά 150 εκατ. ευρώ το 2013 και επιπλέον 150 εκατ. ευρώ το 2014.
                     
                  
                        11.
                     
                     
                        Αύξηση των εσόδων κατά τουλάχιστον 1 689 εκατ. ευρώ το 2013 και επιπλέον 1 799 εκατ. ευρώ το 2014.».